|  |  |  |
| --- | --- | --- |
|  | bez_laukuma_rgb-LV_81.png |  |
| Brīvības iela 72 k-1, Rīga, LV-1011, tālr. 67876000, fakss 67876002, e-pasts pasts@vm.gov.lv, www.vm.gov.lv |
| IEKŠĒJAIS NORMATĪVAIS AKTS Rīgā |

|  |  |
| --- | --- |
| 01.02.2024 |  Nr. IeNA/2 |

**Cilvēkresursu apmācību konsultatīvās darba grupas nolikums**

|  |  |
| --- | --- |
|  | Izdots saskaņā ar Ministru kabineta 2004. gada 13. aprīļa noteikumu Nr.286 “Veselības ministrijas nolikums” 17. punktu |

**I. Vispārīgie jautājumi**

1.Cilvēkresursu apmācību konsultatīvā darba grupa (turpmāk – Darba grupa) ir konsultatīva institūcija, kuras darbības mērķis ir atbalsta sniegšana Eiropas Savienības kohēzijas politikas programmas 2021.-2027.gadam 4.1.2. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju” 4.1.2.6. pasākuma “Uzlabot izglītības iespējas ārstniecības personām, t. sk. uzlabojot tālākizglītības pieejamību” jautājumu risināšanā.

2. Darba grupa darbojas saskaņā ar šo nolikumu un citiem normatīvajiem aktiem.

**II. Darba grupas uzdevumi un tiesības**

3. Darba grupas uzdevumi:

3.1. sniegt priekšlikumus Cilvēkresursu apmācību plānam;

3.2. saskaņot Cilvēkresursu apmācību plānu;

3.3. izvērtēt Cilvēkresursu apmācību plāna izpildi;

3.4. saskaņot cilvēkresursu apmācību un pieredzes apmaiņas pasākumu kārtību, kādā veicami šie pasākumi;

3.5. saskaņot rezidentu atbalsta pasākumus;

3.6. saskaņot rezidentu atbalsta pasākumu nodrošināšanas kārtību;

3.7. saskaņot pieteikumus pieredzes apmaiņas pasākumiem klīniskajā vidē ārstniecības iestādē Latvijā, kur pieredzē dalās ārvalstu speciālists.

4. Darba grupas tiesības:

4.1. sniegt priekšlikumus par nepieciešamajām mācībām ārstniecībā iesaistītajām personām;

4.2. izskatīt Darba grupas dienas kārtībā iekļautos jautājumus un pieņemt lēmumus;

4.3. uzaicināt piedalīties Darba grupas sēdēs ar padomdevēja tiesībām attiecīgo nozaru ekspertus un konsultantus.

**III. Darba grupas sastāvs**

5. Darba grupu izveido un tās personālsastāvu apstiprina veselības ministrs ar Veselības ministrijas rīkojumu, iekļaujot tajā:

5.1. pastāvīgo locekļu statusā ar balsstiesībām:

5.1.1. Veselības ministrijas kā nozares ministrijas pārstāvjus;

5.1.2. Slimību profilakses un kontroles centra pārstāvi;

5.1.3. Veselības inspekcijas pārstāvi;

5.1.4. Nacionālā veselības dienesta pārstāvi.

5.2. novērotāju statusā bez balsstiesībām:

5.2.1. Veselības ministrijas kā atbildīgās iestādes pārstāvi;

5.2.2. Veselības aprūpes darba devēju asociācijas pārstāvi;

5.2.3. Latvijas Māsu asociācijas pārstāvi;

5.2.4. Latvijas Ārstu biedrības pārstāvi;

5.2.5. Latvijas Ārstniecības personu profesionālo organizāciju savienības pārstāvi;

5.2.6. Latvijas Slimnīcu biedrības pārstāvi;

5.2.7. Latvijas Farmaceitu biedrības pārstāvi;

5.2.8. Latvijas Ģimenes ārstu asociācijas pārstāvi;

5.2.9. Latvijas Lauku ģimenes ārstu asociācijas pārstāvi.

**IV. Darba grupas darba organizācija un lēmumu pieņemšana**

6. Darba grupu vada Darba grupas vadītājs, viņa prombūtnes laikā – Darba grupas vadītāja vietnieks.

7. Darba grupas sēdes sasauc Darba grupas vadītājs, nosakot sēdes norises datumu, laiku, vietu, darba kārtību un pieaicinātās personas. Uzaicinājumu uz sēdi nosūta elektroniski uz darba grupas locekļu norādītajām e-pasta adresēm ne vēlāk kā piecas darba dienas pirms Darba grupas sēdes.

8. Darba grupas sēdes var tikt organizētas attālināti.

9. Darba grupas sēdes tiek sasauktas pēc nepieciešamības, bet ne retāk kā reizi gadā.

10. Darba grupa ir lemttiesīga, ja tajā piedalās vismaz puse no balsstiesīgajiem Darba grupas locekļiem.

11. Ja Darba grupas loceklim nav iespējas piedalīties konkrētajā Darba grupas sēdē, tam ir tiesības pilnvarot citu personu dalībai sēdē, par to informējot Darba grupas vadītāju.

12. Darba grupas lēmumus pieņem, atklāti balsojot, ar vienkāršu balsu vairākumu. Ja balsis sadalās vienlīdzīgi, tad noteicošā ir sēdes vadītāja (Darba grupas vadītāja vai Darba grupas vadītāja vietnieka) balss.

13. Ja uz darba grupas sēdi nav ieradusies vismaz puse no Darba grupas balsstiesīgajiem locekļiem, sēdē paredzēto jautājumu izskatīšanai Darba grupas vadītājs sasauc atkārtotu sēdi, par to informējot Darba grupas locekļus vismaz piecas darba dienas pirms sēdes sasaukšanas. Atkārtoti sasauktā Darba grupas sēdē Darba grupa ir lemttiesīga pie jebkura Darba grupas locekļu skaita.

14. Darba grupas sēdes protokolē Veselības ministrijas Projektu vadības departamenta Ārstniecības personu tālākizglītības projekta nodaļa. Protokolu paraksta sēdes vadītājs.

**V. Noslēguma jautājums**

15. Atzīt par spēku zaudējušu Veselības ministrijas 2017. gada 14. augusta iekšējo normatīvo aktu Nr. IeNA/7 “Cilvēkresursu apmācību konsultatīvās darba grupas nolikums”.

|  |  |  |
| --- | --- | --- |
| Veselības ministrs | (paraksts\*) | Hosams Abu Meri |

Sanda Terela 60005264

sanda.terela@vm.gov.lv